#

ประกาศอธิบดีกรมสรรพากร

(ฉบับที่ 52)

เรื่อง กำหนดหลักเกณฑ์ วิธีการ และเงื่อนไข เพื่อการยกเว้นภาษีเงินได้และภาษีมูลค่าเพิ่ม

สำหรับการโอนโทเคนดิจิทัลเพื่อการลงทุนที่ออกเสนอขายต่อประชาชน

## \_\_\_\_\_\_\_\_\_\_\_\_\_\_

 อาศัยอำนาจตามความในมาตรา 5 แห่งพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ 779) พ.ศ. 2566 อธิบดีกรมสรรพากรกำหนดหลักเกณฑ์ วิธีการ และเงื่อนไข เพื่อการยกเว้นภาษีเงินได้และภาษีมูลค่าเพิ่ม สำหรับการโอนโทเคนดิจิทัลเพื่อการลงทุนที่ออกเสนอขายต่อประชาชนตามกฎหมายว่าด้วยการประกอบธุรกิจสินทรัพย์ดิจิทัล ดังต่อไปนี้

 ข้อ 1 บริษัทหรือห้างหุ้นส่วนนิติบุคคลที่ได้รับยกเว้นภาษีเงินได้และภาษีมูลค่าเพิ่ม สำหรับเงินได้หรือมูลค่าของฐานภาษี อันเนื่องมาจากการโอนโทเคนดิจิทัลเพื่อการลงทุนที่ออกเสนอขายต่อประชาชนตามกฎหมายว่าด้วยการประกอบธุรกิจสินทรัพย์ดิจิทัล ต้องดำเนินการ ดังนี้

 (1) บริษัทหรือห้างหุ้นส่วนนิติบุคคลจะต้องไม่เปลี่ยนแปลงการจัดประเภทรายการทางบัญชีหรือวิธีการทางบัญชีที่ได้เลือกใช้ในส่วนที่เกี่ยวข้องกับโทเคนดิจิทัลเพื่อการลงทุนที่ได้ออกเสนอขายดังกล่าว

 (2) กรณีบริษัทหรือห้างหุ้นส่วนนิติบุคคลได้จัดประเภทรายการทางบัญชีสำหรับเงินได้
ที่ได้จากการออกเสนอขายโทเคนดิจิทัลเพื่อการลงทุนดังกล่าวเป็นทุน หากบริษัทหรือห้างหุ้นส่วน
นิติบุคคลได้ซื้อโทเคนดิจิทัลนั้นคืนจากหรือได้จ่ายเงินส่วนแบ่งของกำไรหรือผลประโยชน์อื่นใดในลักษณะเดียวกันให้แก่ผู้ถือโทเคนดิจิทัลเพื่อการลงทุน จะต้องไม่นำส่วนที่ได้จ่ายเพื่อซื้อคืนหรือเงินส่วนแบ่งกำไรหรือผลประโยชน์อื่นใดในลักษณะเดียวกันนั้นมารวมเป็นรายจ่ายในการคำนวณกำไรสุทธิเพื่อเสียภาษีเงินได้นิติบุคคล

 (3) กรณีบริษัทหรือห้างหุ้นส่วนนิติบุคคลได้จัดประเภทรายการทางบัญชีสำหรับเงินได้
ที่ได้จากการออกเสนอขายโทเคนดิจิทัลเพื่อการลงทุนดังกล่าวเป็นหนี้สิน หากบริษัทหรือห้างหุ้นส่วน
นิติบุคคลได้ไถ่ถอนโทเคนดิจิทัลนั้นจากผู้ถือโทเคนดิจิทัลเพื่อการลงทุน จะต้องไม่นำส่วนที่จ่ายเพื่อการไถ่ถอนดังกล่าวมารวมเป็นรายจ่ายในการคำนวณกำไรสุทธิเพื่อเสียภาษีเงินได้นิติบุคคล

 (4) กรณีบริษัทหรือห้างหุ้นส่วนนิติบุคคลไม่ได้นำเงินได้ที่ได้จากการออกเสนอขายโทเคนดิจิทัลเพื่อการลงทุนดังกล่าวมาใช้ในการดำเนินโครงการหรือกิจการตามที่กำหนดไว้ในแบบแสดงรายการข้อมูลการเสนอขายหรือหนังสือชี้ชวน หรือถูกเพิกถอนการอนุญาตเสนอขายโทเคนดิจิทัลตามกฎหมายว่าด้วยการประกอบธุรกิจสินทรัพย์ดิจิทัล บริษัทหรือห้างหุ้นส่วนนิติบุคคลจะต้องนำเงินได้ที่ได้รับจากการออกเสนอขายโทเคนดิจิทัลเพื่อการลงทุนนั้นหลังจากหักส่วนที่ได้จ่ายคืนแก่ผู้ถือโทเคนดิจิทัลเพื่อการลงทุน

/ ดังกล่าวแล้ว ...

ดังกล่าวแล้ว มารวมคำนวณเป็นรายได้ในการคำนวณกำไรสุทธิเพื่อเสียภาษีเงินได้นิติบุคคลในรอบระยะเวลาบัญชีถัดจากรอบระยะเวลาบัญชีที่ไม่ได้ดำเนินโครงการหรือกิจการตามที่กำหนดไว้ หรือในรอบระยะเวลาบัญชีถัดจากรอบระยะเวลาบัญชีที่ถูกเพิกถอนการอนุญาตเสนอขายโทเคนดิจิทัลนั้น แล้วแต่กรณี

 (5) บริษัทหรือห้างหุ้นส่วนนิติบุคคลจะต้องเก็บรักษาหนังสืออนุญาตเสนอขายโทเคนดิจิทัลต่อประชาชนที่ออกโดยสำนักงานคณะกรรมการกำกับหลักทรัพย์และตลาดหลักทรัพย์ แบบคำขออนุญาตเสนอขายโทเคนดิจิทัลต่อประชาชน และเอกสารอื่นใดที่เกี่ยวกับการออกเสนอขายโทเคนดิจิทัลดังกล่าว รวมทั้งข้อมูลที่ต้องเปิดเผยต่อสาธารณะเกี่ยวกับโทเคนดิจิทัลนั้น พร้อมให้เจ้าพนักงานตรวจสอบได้

 ข้อ 2 บริษัทหรือห้างหุ้นส่วนนิติบุคคลใดไม่ปฏิบัติตามหลักเกณฑ์ วิธีการ และเงื่อนไขตามข้อ 1 ให้สิทธิในการได้รับยกเว้นภาษีเงินได้และภาษีมูลค่าเพิ่มตามมาตรา 4 แห่งพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ 779) พ.ศ. 2566 สิ้นสุดลงนับแต่วันที่บริษัทหรือห้างหุ้นส่วนนิติบุคคลได้ใช้สิทธิประโยชน์นั้น

 ประกาศ ณ วันที่  26  ตุลาคม  พ.ศ. 2566

 กุลยา ตันติเตมิท

(นางสาวกุลยา ตันติเตมิท)

อธิบดีกรมบัญชีกลาง รักษาราชการแทน

อธิบดีกรมสรรพากร